## Pravilnik o uvjetima za stjecanje i obnavljanje licenci za upravljanje mirovinskim osiguravajućim društvima

### NN 2/2005 (4.1.2005.), Pravilnik o uvjetima za stjecanje i obnavljanje licenci za upravljanje mirovinskim osiguravajućim društvima

# AGENCIJA ZA NADZOR MIROVINSKIH FONDOVA I OSIGURANJA

30

Na temelju članka 10. stavak 6.
Zakona o mirovinskim osiguravajućim društvima i isplati mirovina na temelju
individualne kapitalizirane štednje (»Narodne novine« broj 106/99 i 63/00),
Savjet Agencije za nadzor mirovinskih fondova i osiguranja, na sjednici
održanoj 23. prosinca 2004., donio je

## PRAVILNIK

### O UVJETIMA ZA STJECANJE I OBNAVLJANJE LICENCI ZA UPRAVLJANJE MIROVINSKIM OSIGURAVAJUĆIM DRUŠTVIMA

I. OPĆE ODREDBE

Članak
1.

Pravilnikom
o uvjetima za stjecanje i obnavljanje licenci za upravljanje mirovinskim
osiguravajućim društvima (u daljnjem tekstu: Pravilnik) uređuju se:

–
uvjeti za stjecanje licenci za upravljanje mirovinskim osiguravajućim društvima
(u   daljnjem tekstu: licence);

–
program, trajanje, prijava i provedba stručne izobrazbe za stjecanje zvanja
ovlaštenog upravitelja mirovinskim osigurava­ju­ćim
društvima (u daljnjem tekstu: stručna izobrazba);

–
provedba stručnog ispita za stjecanje zvanja ovlaštenog upravitelja mirovinskim
osiguravajućim društvima (u daljnjem tekstu: stručni ispit);

– izdavanje uvjerenja o
položenom ispitu i licence;

– priznavanje istovrijednosti
inozemne licence za zvanje ovlaštenog upravitelja mirovinskim osiguravajućim
društvima stečene u nekoj od zemalja-članica OECD-a, te

– uvjeti i način obnavljanja
licenci.

II. UVJETI ZA STJECANJE
LICENCI

Članak 2.

(1) Za zainteresirane osobe (u
daljnjem tekstu: kandidati) koje ispunjavaju uvjete iz članka 10. stavka 2.
Zakona o mirovinskim osiguravajućim društvima, Agencija za nadzor mirovinskih
fondova i osiguranja (u daljnjem tekstu: Agencija) organizira stručnu izobrazbu
za stjecanje zvanja ovlaštenog upravitelja mirovinskim osiguravajućim
društvima.

(2) Kandidati plaćaju naknadu za
pokriće troškova organiziranja i provedbe stručne izobrazbe i polaganja
stručnog ispita. Odluku o visini naknade utvrđuje Savjet Agencije, uz odobrenje
Vlade Republike Hrvatske.

(3) Pohađanje stručne izobrazbe
uvjet je za pristupanje stručnom ispitu za stjecanje zvanja ovlaštenog upravitelja
mirovinskim osiguravajućim društvima.

(4) Kandidatu koji položi
stručni ispit Agencija će izdati licencu za upravljanje mirovinskim
osiguravajućim društvima.

III. PROGRAM I TRAJANJE
STRUČNE IZOBRAZBE

Članak
3.

(1)
Nastavni plan i program stručne izobrazbe, koji je ujedno i program stručnog
ispita za stjecanje zvanja ovlaštenog upravitelja mirovinskim osiguravajućim
društvima, obuhvaća sljedeće nastavne discipline i područja:

–
financijske institucije i tržišta;

–
financijska i investicijska analiza;

–
vrijednosni papiri;

–
teorija portfolija;

–
procjena vrijednosti poduzeća i poslovne kombinacije;

–
upravljanje poslovnim financijama i čitanje financijskih izvješća;

–
računovodstvo mirovinskih fondova i mirovinskih društa­va;

–
aktuarstvo u mirovinskom osiguranju;

–
ekonomika mirovinskog osiguranja;

–
marketing financijskih usluga;

–
poslovno upravljanje i poslovna etika;

–
hrvatsko trgovačko pravo;

–
hrvatski zakonodavni i institucionalni okvir funkcioniranja financijskih i
mirovinskih tržišta.

(2)
Stručna izobrazba traje najmanje 120 nastavnih sati.

(3)
Detaljniju raščlambu nastavnog plana i programa te utvrđi­vanje satnice stručne izobrazbe provodi Programsko vijeće,
koje ima predsjednika i šest članova, čije članove, u pravilu iz redova
predavača na stručnoj izobrazbi, imenuje i razrješuje ravnatelj Agencije.

(4) Predsjednik i članovi
Programskog vijeća imaju pravo na naknadu za rad u Programskom vijeću. Visinu
naknade posebnom odlukom određuje ravnatelj Agencije.

IV. JAVNI POZIV I PRIJAVA NA
STRUČNU IZOBRAZBU

Članak 4.

(1) Agencija raspisuje javni
poziv za podnošenje prijava za pohađanje stručne izobrazbe i polaganje stručnog
ispita (u daljnjem tekstu: prijava). U javnom pozivu navest će se uvjeti za
podnošenje prijave, važeća visina naknade za pokriće troškova organiziranja i
provedbe stručne izobrazbe te polaganja stručnog ispita, rok i adresa za
podnošenje prijava, te isprave koje kandidati moraju priložiti uz prijavu.

(2) Uz prijavu kandidati prilažu
sljedeće isprave:

1. Životopis;

2. Ovjeren preslik
diplome o završenom fakultetu;

3. Dokaz o prebivalištu na
teritoriju Republike Hrvatske;

4. Dokaz o državljanstvu
Republike Hrvatske;

5. Dokaz o ispunjavanju uvjeta o
potrebnom stručnom znanju;

6. Dokaz o ispunjavanju uvjeta o
potrebnom radnom iskustvu;

7. Uvjerenje o nekažnjavanju za
kaznena djela iz članka 11. stavak 3. Zakona o mirovinskim osiguravajućim
društvima.

(3) Ako naknadu iz članka 2.
stavak 2. ovog Pravilnika za kandidata plaća tvrtka koja ga upućuje na stručnu
izobrazbu, uz prijavu se prilaže i odluka tvrtke o plaćanju naknade za
kandidata.

(4) Uz prijavu kandidat prilaže
i dokaz o plaćanju pristupnine za pohađanje stručne izobrazbe i polaganje
stručnog ispita na račun Agencije. Pristupnina je naknada za pokriće troškova provjere
i obrade prijava, a ne vraća se kandidatima za koje se utvrdi da ne ispunjavaju
uvjete za pohađanje stručne izobrazbe. Odluku o visini pristupnine utvrđuje
Savjet Agencije, uz odobrenje Vlade Republike Hrvatske.

Članak 5.

(1) Ravnatelj Agencije iz redova
zaposlenika stručnih službi Agencije imenuje i razrješuje potreban broj članova
i tajnika posebnog Povjerenstva za utvrđivanja liste polaznika stručne
izobrazbe, čija je zadaća provjera i obrada zaprimljenih prijava.

(2) Prijavljene kandidate Agencija
će pisanim putem izvijes­titi
o ispunjavanju ili neispunjavanju uvjeta za pohađanje stručne izobrazbe i
polaganje stručnog ispita.

(3) Kandidatima koji ispunjavaju
uvjete za pohađanje stručne izobrazbe i polaganje stručnog ispita Agencija će
dostaviti nas­tav­ni plan i program stručne
izobrazbe, s popisom predavača po pojedinim nastavnim disciplinama te satnicu
stručne izobrazbe.

V. PROVEDBA STRUČNE IZOBRAZBE

Članak 6.

(1) Polaznici stručne izobrazbe
moraju Agenciji prije počet­ka stručne izobrazbe dostaviti dokaz o plaćanju
naknade iz članka 2. stavak 2. ovog Pravilnika na račun Agencije.

(2) Predavače na stručnoj
izobrazbi određuje ravnatelj Agencije iz redova sveučilišnih nastavnika,
znanstvenika i financijskih stručnjaka koji su se istakli znanstvenim i/ili
stručnim radom iz nastavnih disciplina koje predaju.

(3) Ravnatelj Agencije iz redova
zaposlenika stručnih službi Agencije imenuje i razrješuje potreban broj članova
i tajnika posebnog Povjerenstva za provođenje stručne izobrazbe, čija je zadaća
koordiniranje, organiziranje i provođenje administrativno--tehničkih poslova
vezanih uz stručnu izobrazbu i polaganje struč­nog ispita.

(4) Polaznici su dužni nazočiti najmanje na 70 (sedamdeset) posto nastavnih sati u
sklopu stručne izobrazbe.

(5) Ispitnu literaturu predlažu
predavači, a odobrava Agencija. Popis ispitne literature polaznicima će
priopćiti predavači tijekom stručne izobrazbe. Agencija je dužna polaznicima
pribaviti svu ispitnu literaturu prije završetka stručne izobrazbe.

(6) Predavači imaju pravo na
naknadu za održana predavanja na stručnoj izobrazbi. Visinu naknade posebnom
odlukom odre­đuje ravnatelj Agencije, vodeći računa o
iznosu satnice za predavanja na poslijediplomskim studijima na srodnim
fakultetima.

VI. PROVEDBA STRUČNOG ISPITA

Članak 7.

(1) Stručni ispit mora se
održati najranije 30 (trideset) dana, a najkasnije 60 (šezdeset) dana od dana
završetka stručne izobrazbe.

(2) Agencija utvrđuje datum i
mjesto polaganja stručnog ispita i o tome pravodobno i na odgovarajući način
izvješćuje kandidate.

(3)
Stručni ispit sastoji se iz dva dijela, pisanog i usmenog, i to posebno iz
svake od nastavnih disciplina zastupljenih u nas­tav­nom planu i programu stručne izobrazbe, osim Kvantitativnih
metoda, i to nastavnih područja Osnova statistike i Kvantitativne matematike.

(4)
Uspjeh na stručnom ispitu ocjenjuje se prema postignutim rezultatima iz svake
pojedine nastavne discipline, pisanog i usmenog dijela, s ocjenom »položio« i
»nije položio«.

(5)
Stručni ispit provodi Ispitno povjerenstvo, koje ima pred­sjednika
i sedam članova, čije članove, u pravilu iz redova predavača na stručnoj
izobrazbi, imenuje i razrješuje ravnatelj Agencije. U odluci o imenovanju
predsjednika i članova Ispitnog povjerenstva određuje se tko će ispitivati koje
predmete.

(6)
Predsjednik i članovi Ispitnog povjerenstva imaju pravo na naknadu za rad u
Ispitnom povjerenstvu. Visinu naknade posebnom odlukom određuje ravnatelj
Agencije, vodeći računa o iznosu ispitne satnice na poslijediplomskim studijima
na srodnim fakultetima.

Članak 8.

(1) Ispiti i sjednice Ispitnog
povjerenstva nisu javni.

(2) Ispitne zadatke za pisani
dio stručnog ispita sastavljaju članovi Ispitnog povjerenstva. Ispitni zadaci
moraju se čuvati u tajnosti.

(3) Pisani dio stručnog ispita
sastoji se od dva pisana testa koja kandidati polažu pod nadzorom. Prvi test
sastoji se od pitanja iz nastavnih disciplina iz članka 3. stavak 2. ovog
Pravilnika navedenih pod rednim brojevima 1., 2., 3. i 8. Drugi test sastoji se
od pitanja iz nastavnih disciplina iz članka 3. stavak 2. ovog Pravilnika
navedenih pod rednim brojevima 4., 5., 6. i 7.

(4) Kandidati polažu pisani dio
stručnog ispita pod šifrom.

(5) Kandidat koji ostvari
najmanje 70 (sedamdeset) posto bodova na testu iz pojedine nastavne discipline
položio je pisani dio ispita iz te nastavne discipline.

(6) Kandidat koji nije položio
pisani dio ispita iz pojedine nastavne discipline ne može pristupiti usmenom
dijelu ispita iz te discipline.

(7) Usmenom dijelu ispita iz preostalih
predmeta može pristupiti i kandidat koji nije položio pisani dio ispita iz
najviše dvije nastavne discipline.

(8) Kandidat koji na pisanom
dijelu stručnog ispita nije položio testove iz tri ili više nastavnih
disciplina upućuje se na ponovno polaganje cijelog stručnog ispita.

Članak 9.

(1) Usmeni dio ispita polažu
kandidati koji su položili pisani dio ispita.

(2) Kandidat koji ne zadovolji
na usmenom dijelu ispita nije položio tu nastavnu disciplinu.

(3) Kandidat koji nakon usmenog
dijela ispita nije položio najviše dvije nastavne discipline upućuje se na
popravni ispit samo iz tih nastavnih disciplina. Popravni ispit polaže se samo
jednom i to najkasnije 60 (šezdeset) dana od dana polaganja stručnog ispita, i
to na isti način kao i stručni ispit.

(4) Kandidat koji nakon usmenog
dijela stručnog ispita nije položio tri ili više nastavnih disciplina, odnosno
kandidat koji na popravnom ispitu ne položi jednu ili obje nastavne discipline,
upućuje se na ponovno polaganje cijeloga stručnog ispita. Takav kandidat
ponovnom polaganju stručnog ispita može pristupiti u roku koji ne može biti
kraći od šest mjeseci.

(5) Kandidat je položio stručni
ispit ako je na pisanom i usmenom dijelu ispita iz svih nastavnih disciplina
postigao ocjenu »položio«.

(6) Tijekom polaganja usmenog
dijela ispita za svakog kandidata mora se voditi protokol o polaganju stručnog
ispita, iz kojeg će biti razvidni sljedeći podaci:

1. Mjesto i nadnevak održavanja
stručnog ispita;

2. Ime i prezime kandidata;

3. Rezultat (postotak ostvarenih
bodova) postignut na pisanom dijelu ispita po svim nastavnim disciplinama;

4. Ocjena (uspjeh) postignuta na
usmenom dijelu ispita po svim nastavnim disciplinama;

5. Ukupna ocjena (uspjeh) po
svim nastavnim disciplinama;

6. Naznaka da je kandidat
položio ili nije položio stručni ispit;

7. Ako kandidat nije položio
stručni ispit, naznaka upućuje li se ili ne upućuje na popravni ispit;

8. Potpisi predsjednika i
članova Ispitnog povjerenstva; te

9. Posebne napomene.

(7) Po završetku usmenog dijela
ispita predsjednik Ispitnog povjerenstva, u nazočnosti članova Ispitnog
povjerenstva, oba­vijes­tit
će kandidata o postignutom uspjehu.

VII. IZDAVANJE LICENCE

Članak 10.

(1) Kandidatu koji položi
stručni ispit Agencija može, na njegov zahtjev, izdati uvjerenje o položenome
stručnom ispitu, koje vrijedi samo do dana izdavanja licence za upravljanje
mirovinskim osiguravajućim društvima.

(2) Kandidatu koji položi
stručni ispit Agencija će izdati licencu za upravljanje mirovinskim
osiguravajućim društvima, čime je stekao zvanje ovlaštenog upravitelja
mirovinskim osigu­ravajućim
društvima.

(3) Licenca mora sadržavati
najmanje sljedeće podatke: naziv licenca za upravljanje mirovinskim
osiguravajućim društvi­ma; ime i prezime kandidata;
datum, mjesto i državu rođenja; naznaku da je kandidat stekao pravo upravljanja
mirovinskim osiguravajućim društvima; naznaku da se licenca mora obnavljati
svakih pet godina, a može postati trajna najranije za deset godina; klasu i
urudžbeni broj; nadnevak izdavanja licence i potpis ravnatelja Agencije.

(4) Visinu naknade za izdavanje
licence iz stavka 2. ovoga članka utvrđuje Savjet Agencije, uz odobrenje Vlade
Republike Hrvatske.

(5) Kandidati moraju Agenciji
prije izdavanje licence dostaviti dokaz o plaćenoj naknadi iz stavka 4. ovoga
članka.

VIII. PRIZNAVANJE
ISTOVRIJEDNOSTI INOZEMNE LICENCE

Članak 11.

(1) Agencija može izdati licencu
za upravljanje mirovinskim osiguravajućim društvima i kandidatu koji nije
polagao stručni ispit, ukoliko je taj kandidat stekao licencu za isto zvanje u
nekoj od zemalja članica Organizacije za ekonomsku suradnju i razvoj (OECD).

(2) Kandidat iz stavka 1. ovoga
članka, uz zahtjev za izdavanje licence, Agenciji mora dostaviti original
licence stečene u nekoj od zemalja članica OECD-a i dokument o priznanju njezine
istovrijednosti (nostrifikaciji) od strane ovlaštenog tijela u Republici
Hrvatskoj.

(3) Kandidat iz stavka 1. ovoga
članka kao uvjet za priznavanje istovrijednosti inozemne licence mora položiti
i poseban ispit, koji obuhvaća sljedeće nastavne discipline:

1. Regulacija i praksa
mirovinskog osiguranja i osiguranja u Republici Hrvatskoj;

2. Regulacija i praksa
investicijske industrije u Republici Hrvatskoj; i

3. Računovodstvo mirovinskih
osiguravajućih društava u Republici Hrvatskoj.

(4)
Agencija će u roku od 30 dana od dana zaprimanja potpuno dokumentiranog
zahtjeva kandidata obavijestiti o roku polaganja posebnog ispita, koji će se
održati najkasnije 60 dana od dana zaprimanja zahtjeva. Visinu naknade za
pokriće troškova organizacije i provedbe posebnog ispita utvrđuje Savjet
Agencije, uz odobrenje Vlade Republike Hrvatske.

(5)
Posebni ispit iz stavka 3. ovoga članka sastoji se od pisanih testova iz
nastavnih disciplina iz stavka 3. ovoga članka i polaže se na hrvatskom jeziku.
Uspjeh na stručnom ispitu ocje­njuje
se prema postignutim rezultatima iz svake pojedine nastavne discipline, s
ocjenom »položio« i »nije položio«. Kandidat koji ispravno odgovori na najmanje
70 (sedamdeset) posto pos­tav­­ljenih pitanja iz pojedine nastavne discipline položio je
ispit iz te nastavne discipline. Kandidat koji položi pisane testove iz sve tri
nastavne discipline, položio je dodatni ispit.

(6) Kandidat koji ne položi
ispit iz bilo koje nastavne discipline upućuje se na ponovni dodatni ispit,
kojemu može pristupiti u roku koji ne može biti kraći od tri mjeseca.

(7) Kandidatu koji položi
posebni ispit, Agencija će u roku od 15 (petnaest) dana izdati licencu za
upravljanje mirovinskim osiguravajućim društvima, čime je stekao zvanje
ovlaštenog upravitelja mirovinskim osiguravajućim društvima.

(8) Za izdavanje licence iz
stavka 7. ovoga članka plaća se naknada kao u članku 10. stavak 4. ovog
Pravilnika.

IX. UVJETI ZA OBNAVLJANJE
LICENCE

Članak 12.

(1) Licenca za upravljanje
mirovinskim osiguravajućim druš­tvima
mora se obnavljati svakih pet godina. Nakon deset godina rada na poslovima
ovlaštenog upravitelja mirovinskim osigura­vajućim
društvima nije potrebno obnavljati licencu.

(2) Agencija će ovlaštenom
upravitelju mirovinskim osigura­vajućim društvima (u
daljnjem tekstu: ovlašteni upravitelji), na njegov zahtjev, obnoviti licencu
ako u petogodišnjem razdoblju od izdavanja ili posljednjeg obnavljanja licence
nije kažnjavan ili se protiv njega ne vodi istražni postupak zbog kršenja
odredbi iz članka 11. stavak 3. Zakona o obveznim i dobrovoljnim mirovinskim
fondovima, odnosno da nije prekršajno kažnjen za djela opisana u članku 99.
stavak 1. istog Zakona.

(3) Uvjet iz stavka 2. ovog
članka dokazuje se izjavom ovlaštenog upravitelja, uvjerenjem Agencije i
uvjerenjem o ne­kaž­njavanju,
izdanom najviše osam dana prije podnošenja zah­tjeva za obnavljanje licence.

Članak 13.

(1) Ovlašteni upravitelj ispunit
će uvjete za obnavljanje licenci i ako tijekom proteklih pet kalendarskih
godina bude nazočan i aktivno sudjeluje na sljedećim stručnim aktivnostima, za
koje Agencija propisuje sljedeću bodovnu vrijednost:

 1.  Specijalistički
seminari Agencije po                   10 bodova;

 2.  Međunarodna
konferencija Agencije                   6
bodova;

 3.  Regionalni
seminar INPRS-a (ako se

      održava u
Hrvatskoj)                                         6 bodova;

 4.  Simpozij
Hrvatske zajednice

      računovođa
i financijskih djelatnika                         4
boda;

 5.  Konferencija
Zagrebačke burze                              4
boda;

 6.  Seminar
Varaždinske burze                                    4 boda;

 7.  Savjetovanje
Hrvatskog društva

      ekonomista                                                            2 boda;

 8. Financijska konferencija                                          2 boda;

 9. Financijski forum                                                    2
boda;

10. Konferencija
Tržišta novca Zagreb                         2
boda;

11. Konferencija
Cro Money                                       2 boda;

12. Konferencija Forex                                                2 boda.

(2) Bodovi za specijalističke
seminare u organizaciji Hagene dodjeljuju se
ovlaštenim upraviteljima razmjerno nazočnosti u ukupnom fondu nastavnih sati
predavanja.

(3) Ovlašteni upravitelj može
Agenciji izjaviti sudjelovanje i na drugim stručnim aktivnostima, seminarima i
konferencijama u zemlji i inozemstvu, održanima u proteklih pet kalendarskih
godina, uz priložene materijale s popisom tema koje su se obrađivale na tim
aktivnostima. Agencija će priznati sudjelovanje na takvom stručnom događaju kao
uvjet za obnavljanje licenci ako su na njemu obrađivane teme iz područja
tržišta kapitala, mirovinskih tržišta i mirovinskog osiguranja na temelju
individualne kapitalizirane štednje.

(4) Aktivno participiranje na
stručnim aktivnostima koje se priznaju za ispunjavanje uvjeta za obnavljanje
licenci, u vidu samostalnog ili grupnog držanja predavanja ili prezentacija,
dodatno se vrednuje sa 100 (sto) posto bodova predviđenih za konkretnu stručnu
aktivnost.

(5) Ovlaštenom upravitelju kao
uvjet za obnavljanje licenci priznat će se i autorstvo ili suautorstvo
znanstvenih i stručnih radova iz područja osiguranja, aktuarstva,
financija, investiranja, računovodstva, trgovačkog prava, koji moraju
udovoljavati kriterijima Nacionalne i sveučilišne knjižnice, a čiji je
primjerak potrebno dostaviti Agenciji na uvid. Za takve radove Agencija propisuje
sljedeću bodovnu vrijednost:

1.
Znanstveni rad                                        6 bodova;

2.
Stručni rad                                              4 boda;

3.
Recenzija znanstvenog ili stručnog rada    1
bod.

(6) Ovlašteni upravitelj kao
uvjet za obnavljanje licenci u petogodišnjem razdoblju mora sakupiti najmanje
onoliko bodova koliko nose svi održani specijalistički seminari u organizaciji
Agencije tijekom tih pet godina, uvećano za 70 (sedamdeset) bodova.

Članak 14.

(1) Ovlašteni upravitelj podnosi
Agenciji zahtjev za obnav­ljanje
licenci najkasnije do 31. siječnja godine u kojoj je proteklo punih pet
kalendarskih godina od izdavanja ili posljednjeg obnavljanja licence.

(2) Zahtjevu iz stavka 1. ovoga
članka prilažu se dokazi iz članka 12. stavak 3. ovog Pravilnika, te izjava o
sudjelovanju na stručnim aktivnostima iz članka 13. stavci 1. do 5. ovog
Pravilnika tijekom proteklih pet kalendarskih godina, uz potrebne dokaze.

(3) Ravnatelj Agencije u pravilu
iz redova zaposlenika struč­nih
službi Agencije imenuje i razrješava potreban broj članova Povjerenstva za
utvrđivanje ispunjavanja uvjeta za obnavljanje licenci, čija je zadaća da
utvrdi koji su ovlašteni upravitelji ispunili, odnosno koji nisu ispunili
uvjete za obnavljanje licence.

(4) Ovlašteni upravitelj kojem
je Agencija odbila zahtjev za obnavljanje licence ne može obnašati dužnost
odgovorne osobe u mirovinskom osiguravajućem društvu u razdoblju od pet godina
od dana izdavanja rješenja o neispunjavanju uvjeta za obnavljanje licence.

X. PRIJELAZNE I ZAVRŠNE
ODREDBE

Članak 15.

(1) Agencija vodi evidenciju o
kandidatima koji su pohađali seminare, kandidatima koji su polagali i položili
stručni ispit, kao i o izdanim, priznatim i obnovljenim licencama.

(2) Evidencija iz stavka 1. ovog
članka trajno se čuva u Agenciji.

Članak 16.

Stupanjem na snagu ovog
Pravilnika prestaje važiti Pravilnik o vremenu trajanja izobrazbe, programu
izobrazbe i ispita za stje­canje
zvanja ovlaštenog upravitelja u mirovinskom osigurava­ju­ćem
društvu (»Narodne novine« brojevi 115/01, 107/02, 128/02 i 113/03).

Članak
17.

Ovaj Pravilnik stupa na snagu
osmoga dana od dana objave u »Narodnim novinama«.

Klasa:  011-01/04-01/15
Urbroj: 383-01-04-1
Zagreb, 23. prosinca 2004.

Predsjednik Savjeta
**dr. sc. Vladimir Lasić,** v. r.

Pravilnik, NN 2/2005-30